  Майя Бывальцева Кунгож сьӧрысь 200 пала тодосчиос Россиысь антропологъёслэн но этнологъёслэн Ижкарын ортчоно XII конгрессазы пыриськыны куриськон сётӥзы. Ньыльмосэз одно вуозы шуыса веразы ни. Политика тодосъя доктор, профессор Владимир Зорин вылэ чӧлскыса, со сярысь ивортэ Удмуртиысь тӧролэн но кивалтэтлэн пресс-службазы. «Интыез быръемды понна тау. Малпасько, милям зэмзэ но вань мар сярысь вераны но мае возьматыны. Тодмо тодосчиослэн форумзылы дасяськонэн мыло-кыдо выре Кун Думаысь депутатмы, Россиысь Антропологъёслэн но этнологъёслэн ассоциациенызы кивалтӥсь Алексей Загребин, озьы ик элькунысь мукет адямиос. Оскисько, Конгрессэ пыриськисьёсты пумитан понна пӧсьтолэзьлы ваньмыз дась луоз», — вераз улосвыллэн тӧроез Александр Соловьёв. Владимир Зоринлэн верамезъя, туннэ нуналлы Ижкар Россиысь антропологилэн но этнологилэн шоркарез луэ. «Татын тодосъя школа туж кужмо, умой йылолъёс, тӥляд калыкъёслэсь но вӧсьлыкъёслэсь кусыпъёссэс юнматон ужын бадӟым опытты. Ми туж матын ужаськомы Йӧскалык политикая министерствоен, Россиысь Калыкъёслэн ассамблеяензы, кудӥныз кивалтэ Светлана Константиновна Смирнова», — пусйиз Владимир Зорин но ужрад умой ортчонлы оскемзэ вераз. Конгрессын пӧртэм ӧръёсты эскерыны чаклало, со пӧлын — этнологиысь историографияя йылолъёсты, тодосъёслэсь герӟетъёссэс, этнологияя дышетонэз, ивортодэт вӧлмытонэз но этнологилэсь мерлык ужпумъёссэ. Озьы ик Александр Соловьёв но Владимир Зорин кунысь но элькунысь мер но политика югдур сярысь вераськизы но Россиысь тодосчиослэн но Удмуртиысь тодосъя огинлыклэн валче ужаны луонлыкъёссы пумысен кенешизы. Тодэ вайытом, Россиысь антропологъёслэн но этнологъёслэн XII конгрессы Ижкарын 2017-тӥ арын 3–6 пӧсьтолэзе ортчоз. Солэн темаез луоз этологилэн ужпумез: тодосъя йылолъёс но туала куронъёс. ВАТСАН Владимир Зорин 2009-тӥ арысен Россиысь тодосъя академилэн Этнологияя но антропологияя институтэзлэн кивалтӥсезлэн воштӥсез луэ. Солэсь азьвыл Россиысь Кун Думалэн депутатэз, Росси кивалтэтын министр, Росси азьмуртлэн Приволжск федерал округъя ужоскето муртэзлэн воштӥсез вал. Тегъёс: Науканотехника Ижкар Удмуртия АлександрСоловьёв  